want Hy hou van die mense wat Hom nie die hele tyd op die proef stel nie; ja, Hy laat mense sy teenwoordigheid ervaar wat Hom nie die hele tyd bevraagteken nie.
Wysheid sal nie in 'n agterbakse mens inkom nie en nog minder in 'n mens kom bly wat aan sonde verslaaf is.
Daarom sal niemand wat verkeerde dinge sê, daarmee wegkom nie. Hy sal nie die regverdige oordeel van God kan ontglip nie.
Die planne van 'n goddelose mens sal deeglik ondersoek word en die verslag van wat hy gesê het, sal aan die Here gegee word. So sal die verkeerde dinge wat hy gedoen het, gestraf kan word.
Oppas, moenie agteraf onsinnighede kwytraak nie; moenie oor ander mense skinder nie. Wat jy saggies in iemand anders se oor fluister, sal God nie ontglip nie. 'n Geliegery vernietig 'n mens se binneste.
Moenie in die voorportaal van die dood speel deur verkeerd te lewe nie. Moenie jouself vernietig deur dit wat jy doen nie.
Hy het immers alle dinge gemaak om te kan leef. Alles wat in die wêreld gemaak is, is goed. Daar is geen kanker in hulle wat hulle sal vernietig nie. Vir die dood is daar op aarde nie plek nie.
Ons is maar toevallig gebore en nadat ons dood is, sal dit net so goed wees asof ons nooit daar was nie. Die asem in ons neuse is net rook en ons denke is 'n vonkie wat deur die klop van ons hart aan die gang gehou word.
Met verloop van tyd sal mense selfs ons name vergeet. Niemand sal eers meer onthou wat ons gedoen het nie. Ons lewens sal soos 'n wolkie verdwyn. Soos mis wat deur die strale van die son gejaag word, sal dit verdwyn.
Ons lewensjare gaan soos 'n skadu verby en as die dood ons inhaal, is daar geen kans vir omdraai meer nie. Die dood staan onveranderbaar vas. Niemand kom daarvandaan terug nie.
Laat ons vir die regverdige man lê en wag, want hy is lastig en irriterend. Hy vind mos altyd fout met wat ons doen. Hy vryf dit onder ons neuse dat ons die wet oortree en beskuldig ons daarvan dat ons nie leef soos ons opgevoed is nie.
Dit is hoe hulle geredeneer het, maar hulle het 'n groot fout gemaak. Hulle eie boosheid het hulle blind gemaak.